সাদেক বাচ্চু

মাহবুব আহমেদ সাদেক (১ জানুয়ারি ১৯৫৫ - ১৪ সেপ্টেম্বর ২০২০) একজন বাংলাদেশী চলচ্চিত্র অভিনেতা, নাটক রচয়িতা, নাট্য নির্দেশক ও ডাক বিভাগের অবসরপ্রাপ্ত কর্মকর্তা ছিলেন। তিনি সাদেক বাচ্চু মঞ্চনামে সর্বাধিক পরিচিত। বাংলা চলচ্চিত্রে অভিনয়ের জন্য পরিচিতি লাভ করলেও মঞ্চ, বেতার, টেলিভিশনে অভিনয় করেছেন। ১৯৮৫ সালে শহিদুল আমিন পরিচালিত রামের সুমতি-তে অভিনয়ের মাধ্যমে তার চলচ্চিত্রে অভিষেক ঘটে। তিনি মৃত্যুর আগ পর্যন্ত চলচ্চিত্রে সক্রিয় ছিলেন এবং প্রায় ৫০০ চলচ্চিত্রে অভিনয় করেছেন। ২০১৮ সালে একটি সিনেমার গল্প চলচ্চিত্রে খলচরিত্রে অভিনয়ের জন্য জাতীয় চলচ্চিত্র পুরস্কার অর্জন করেন। সাদেক বাচ্চু ঢাকায় জন্মগ্রহণ করেন। তার প্রকৃত নাম মাহবুব আহমেদ সাদেক। তার পৈত্রিক নিবাস বাংলাদেশের চাঁদপুর জেলায়। তার পিতা ডাক বিভাগের উচ্চপদস্থ কর্মকর্তা ছিলেন। মাধ্যমিক স্কুল সার্টিফিকেট পরীক্ষায় উত্তীর্ণ হওয়ার তিন মাস পর তার পিতা মৃত্যুবরণ করেন। পিতার মৃত্যুর পর ১৫ বছর বয়সে ডাক বিভাগের চাকরিতে যোগদান করেন। চাকরিরত অবস্থায় তিনি টি এন্ড টি কলেজ হতে স্নাতক সম্পন্ন করেন। ১৯৭০ সালে বাংলাদেশ ডাক বিভাগের চাকুরিতে যোগদান করেন। দীর্ঘ ৩৩ বছর চাকরির পর ২০১৩ সালে ডাক বিভাগের চাকরি হতে অবসর গ্রহণ করেন। ডাক বিভাগের চাকরি ও অভিনয়ের পাশাপাশি নাটক রচনা করেছেন। তার রচিত নাটক মুক্তধারা হতে প্রকাশিত হয়েছে। মাহবুব আহমেদ সাদেক ১৯৬৩ বেতারে 'খেলাঘর' নাটকে অভিনয়ের মাধ্যমে অভিনয় জীবন শুরু করেন। ১৯৭২-৭৩ সময়ে 'গণনাট্য পরিষদ' নামের একটি থিয়েটারে যুক্ত হন। উম্মোচন ও প্রথম পদক্ষেপ নামের আরো দুটি থিয়েটার দলের হয়ে মঞ্চে অভিনয় করেন। দলগুলির মধ্যে প্রথম পদক্ষেপ তার নিজের গঠিত দল। ১৯৮৪ সালে 'মতিঝিল থিয়েটার' প্রতিষ্ঠা করেন। এদলটির হয়ে আমৃত্যু নাটক রচনা, নির্দেশনা ও অভিনয় করছেন। তার রচিত ও নির্দেশিত নাটকগুলির মধ্যে কাফনের পকেট নাই, কুলাঙ্গার ও ক্যাপ উল্লেখযোগ্য। ১৯৭৪ সালে তিনি টেলিভিশনে অভিষিক্ত হন। বাংলাদেশ টেলিভিশনের তৎকালীন প্রযোজক আব্দুল্লাহ ইউসুফ ইমাম তার মঞ্চ অভিনয় দেখে আকৃষ্ট হন। ইমাম প্রযোজিত ‘প্রথম অঙ্গীকার’ নাটকের মাধ্যমে সাদেক টেলিভিশনে অভিনয় শুরু করেন। টেলিভিশনে ঝুমকা, পূর্ব রাত্রি পূর্বদিন, সোজন বাদিয়ার ঘাট, নকশী কাঁথার মাঠ, জোনাকী জ্বলে, গ্রন্থিক গণ কহে-এর মত জনপ্রিয় নাটকসহ এক হাজারের বেশি নাটকে অভিনয় করেছেন। টেলিভিশনে নাটকের পাশাপাশি বিজ্ঞাপনেও অভিনয় করেছেন। ১৯৮৫ সালে রামের সুমতি চলচ্চিত্রে অভিনয়ের মাধ্যমে বড় পর্দায় অভিষিক্ত হন। তিনি উল্লেখযোগ্য সংখ্যক চলচ্চিত্রে অভিনয় করেছন। তার অভিনীত প্রথম দিকের চলচ্চিত্রে তিনি নায়কের ভূমিকায় অভিনয়ে করেন। সুখের সন্ধানে চলচ্চিত্র দিয়ে খল চরিত্রে অভিনয় শুরু করেন। এরপর থেকে খল চরিত্রে অভিনয়ের জন্য অধিক জনপ্রিয় হয়ে ওঠেন। পরিচালক এহতেশাম-এর চাঁদনী চলচ্চিত্রে খল চরিত্রে অভিনয়ের জন্য তিনি খ্যাতি অর্জন করেন। তার মঞ্চনাম 'সাদেক বাচ্চু' এহতেশামের দেয়া। চাঁদনী চলচ্চিত্রে অভিনয়ের সময় এহতেশাম তাকে এই নাম দেন। এরপর থেকে তিনি তার মঞ্চনামে চলচ্চিত্র জগতে পরিচিতি পান। অভিনয় জীবনের সর্বোচ্চ অর্জন হিসেবে ২০১৮ সালে একটি সিনেমার গল্প চলচ্চিত্রে খলচরিত্রে অভিনয়ের জন্য তিনি জাতীয় চলচ্চিত্র পুরস্কার অর্জন করেন। সাদেক বাচ্চু শাহনাজ জাহানের সাথে বিবাহ বন্ধনে আবদ্ধ ছিলেন। তিনি দুই কন্যা ও এক পুত্র সন্তানের জনক। বাচ্চু কোভিড-১৯ এ আক্রান্ত হয়ে ২০২০ সালের ১৪ সেপ্টেম্বর ঢাকার মহাখালীতে ইউনিভার্সেল মেডিকেল কলেজ হাসপাতালে মৃত্যুবরণ করেন। "সাদেক বাচ্চু গুরুতর অসুস্থ"। প্রথম আলো। ২০২০-০৯-০৭। সংগ্রহের তারিখ ২০২০-০৯-০৭।  "মারা গেলেন সাদেক বাচ্চু"। জাগো নিউজ। ২০২০-০৯-১৪। সংগ্রহের তারিখ ২০২০-০৯-১৪।  "হারিয়ে যাননি সাদেক বাচ্চু"। প্রথম আলো। ২০২০-০৬-০৯। সংগ্রহের তারিখ ২০২০-০৬-১০।  "মাহবুব আহমেদ থেকে সাদেক বাচ্চু হয়ে ওঠার গল্প"। দৈনিক কালের কণ্ঠ। ২২ ফেব্রুয়ারি ২০১৮। সংগ্রহের তারিখ ১ জানুয়ারি ২০২০।  "দশ বছর পর মঞ্চে নির্দেশনায় সাদেক বাচ্চু"। দৈনিক ইনকিলাব। ২০১৯-০৩-২০। সংগ্রহের তারিখ ২০২০-০৬-১০।  "চলচ্চিত্রের সোনালি যুগের সন্ধানে সাদেক বাচ্চু"। দৈনিক যুগান্তর। ১৩ জুন ২০১৯। সংগ্রহের তারিখ ১ জানুয়ারি ২০২০।  "জাতীয় চলচ্চিত্র পুরস্কার ২০১৭-২০১৮" (পিডিএফ)। তথ্য মন্ত্রণালয়, বাংলাদেশ। সংগ্রহের তারিখ ২০১৯-১১-২১।  "মডেল হলেন সাদেক বাচ্চু"। দৈনিক নয়া দিগন্ত। ২৫ এপ্রিল ২০১৫। সংগ্রহের তারিখ ২৫ জানুয়ারি ২০১৭।  "শিল্পীদের পাঁচ বছরের পাওনা মেটাল বাচসাস"। দৈনিক প্রথম আলো। ৬ এপ্রিল ২০১৯। সংগ্রহের তারিখ ১৪ সেপ্টেম্বর ২০২০।  চলচ্চিত্র প্রবেশদ্বার জীবনী প্রবেশদ্বার বাংলা মুভি ডেটাবেজে সাদেক বাচ্চু ইন্টারনেট মুভি ডেটাবেজে সাদেক বাচ্চু (ইংরেজি)